Document ID: 32007R1475

ΚΑΝΟΝΙΣΜΌΣ (ΕΚ) αριθ. 1475/2007 ΤΗΣ ΕΠΙΤΡΟΠΉΣ
της 13ης Δεκεμβρίου 2007
σχετικά με το άνοιγμα κοινοτικής δασμολογικής ποσόστωσης από το 2008 για μανιόκα καταγωγής Ταϊλάνδης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου ΧΧΙV παράγραφος 6 της GATT (1), και ιδίως το άρθρο 1 παράγραφος 1,
Εκτιμώντας τα ακόλουθα:
(1)
Η Κοινότητα δεσμεύθηκε, στο πλαίσιο των πολυμερών εμπορικών διαπραγματεύσεων του Παγκόσμιου Οργανισμού Εμπορίου, να ανοίξει δασμολογική ποσόστωση που περιορίζεται σε 21 εκατομμύρια τόνους για τα προϊόντα που υπάγονται στον κωδικό ΣΟ 0714 10 καταγωγής Ταϊλάνδης, ανά περίοδο τεσσάρων ετών, με μειωμένο δασμό 6 %. Την εν λόγω ποσόστωση ανοίγει και διαχειρίζεται η Επιτροπή.
(2)
Λαμβανομένων υπόψη των χαρακτηριστικών του προϊόντος και της αγοράς, ενδείκνυται η μέθοδος διαχείρισης κατά χρονική προτεραιότητα (first-come first-served). Για λόγους διοικητικής απλούστευσης, η διαχείριση της ποσόστωσης που αφορά τα προϊόντα μανιόκας κατ’ εφαρμογή του κανονισμού (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (2), όσον αφορά τις εισαγωγές και εξαγωγές προϊόντων στον τομέα των σιτηρών και του ρυζιού, πρέπει να γίνεται σύμφωνα με τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (3). Η διαχείριση πρέπει να γίνεται σύμφωνα με τα άρθρα 308α, 308β και 308γ παράγραφος 1 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (4).
(3)
Το άρθρο 9 παράγραφος 1 του κανονισμού (ΕΚ) αριθ. 1784/2003 προβλέπει δυνατότητα απαλλαγής από την υποχρέωση προσκόμισης πιστοποιητικού εισαγωγής για προϊόντα χωρίς σημαντικές επιπτώσεις στην κατάσταση εφοδιασμού της αγοράς σιτηρών. Τα τελευταία χρόνια, η Κοινότητα εισάγει λιγότερο από το 10 τοις εκατό της ετήσιας ποσότητας μανιόκας που υπάγεται στον κωδικό ΣΟ 0714 10. Πρόκειται για περιορισμένη ποσότητα πολύ συγκεκριμένων προϊόντων, χωρίς καμία επίπτωση στην αγορά σιτηρών. Κατά συνέπεια, μπορεί να ισχύσει η απαλλαγή από την υποχρέωση προσκόμισης πιστοποιητικού εισαγωγής που προβλέπεται στο άρθρο 9 παράγραφος 1 του κανονισμού (ΕΚ) αριθ. 1784/2003.
(4)
Είναι αναγκαία η τήρηση συστήματος διαχείρισης που εγγυάται ότι μόνο τα προϊόντα καταγωγής Ταϊλάνδης δύνανται να εισάγονται στο πλαίσιο της εν λόγω ποσόστωσης. Πρέπει να διευκρινίζεται το είδος του αποδεικτικού πιστοποίησης της καταγωγής των προϊόντων το οποίο πρέπει να προσκομίζεται για να τυγχάνουν τα προϊόντα των δασμολογικών ποσοστώσεων βάσει του συστήματος εξυπηρέτησης κατά σειρά χρονικής προτεραιότητας. Αυτό προβλέπεται στα άρθρα 55-65 του κανονισμού (ΕΟΚ) αριθ. 2454/93.
(5)
Δεδομένου ότι οι ισοδύναμες δασμολογικές ποσοστώσεις δεν έχουν εξαντληθεί γρήγορα τα τελευταία δύο χρόνια, οι δασμολογικές ποσοστώσεις βάσει του παρόντος κανονισμού πρέπει να θεωρηθούν αρχικά ως μη κρίσιμες κατά την έννοια του άρθρου 308γ του κανονισμού (ΕΟΚ) αριθ. 2454/93 όταν η διαχείρισή τους γίνεται κατά σειρά χρονικής προτεραιότητας. Ως εκ τούτου, πρέπει να επιτρέπεται στις τελωνειακές αρχές να μην ζητούν τη σύσταση εγγύησης για εμπορεύματα τα οποία είχαν αρχικά εισαχθεί βάσει των εν λόγω ποσοστώσεων σύμφωνα με το άρθρο 308γ παράγραφος 1 και το άρθρο 284 παράγραφος 4 του κανονισμού (ΕΟΚ) αριθ. 2454/93. Λόγω των ιδιαιτεροτήτων της μετάβασης από το ένα σύστημα διαχείρισης στο άλλο, δεν πρέπει να εφαρμοστεί το άρθρο 308γ παράγραφοι 2 και 3 του εν λόγω κανονισμού.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με τον παρόντα κανονισμό ανοίγεται κοινοτική δασμολογική ποσόστωση για τη μανιόκα καταγωγής Ταϊλάνδης. Η διαχείριση της ποσόστωσης αυτής πραγματοποιείται σε βάση ημερολογιακού έτους, από την 1η Ιανουαρίου 2008.
Άρθρο 2
Η ποσότητα, εκφρασμένη σε καθαρό βάρος, για την εισαγωγή μανιόκας του κωδικού ΣΟ 0714 10, καθώς και ο εφαρμοστέος τελωνειακός δασμός εμφαίνονται στο παράρτημα.
Άρθρο 3
Η διαχείριση της δασμολογικής ποσόστωσης που καθορίζεται στο παράρτημα του παρόντος κανονισμού πραγματοποιείται από την Κοινότητα βάσει του συστήματος εξυπηρέτησης κατά σειρά χρονικής προτεραιότητας, σύμφωνα με τα άρθρα 308α, 308β και 308γ παράγραφος 1 του κανονισμού (ΕΟΚ) αριθ. 2454/93. Δεν εφαρμόζεται το άρθρο 308γ παράγραφοι 2 και 3 του εν λόγω κανονισμού.
Άρθρο 4
Οι εισαγωγές μανιόκας βάσει της δασμολογικής ποσόστωσης που αναφέρεται στο άρθρο 1 δεν απαιτεί την υποβολή πιστοποιητικού εισαγωγής.
Άρθρο 5
Η θέση σε ελεύθερη κυκλοφορία βάσει της ποσόστωσης που αναφέρεται στο άρθρο 1 του παρόντος κανονισμού υπόκειται στην προσκόμιση πιστοποιητικού καταγωγής το οποίο εκδίδεται από τις αρμόδιες αρχές της Ταϊλάνδης σύμφωνα με τα άρθρα 55 έως 65 του κανονισμού (ΕΟΚ) αριθ. 2454/93.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 2007.

Labels: 3
17
18